20.2.2004		Dnro 63/61/03

Oikeusministeriö
Pl 25
00023 Valtioneuvosto

Viite: Oikeusministeriön kirje 3.12.2003 (OM 21/41/2003)

Asia: Lausunto aserikostyöryhmän ehdotuksesta

	Oikeusministeriö on pyytänyt viitekohdassa mainitulla kirjeellään Valtakunnansyyttäjänvirastolta lausuntoa aserikostyöryhmän ehdotuksesta. Lausuntopyynnön johdosta Valtakunnansyyttäjänvirasto esittää lausuntonaan seuraavaa:

Ehdotuksen mukaan ampuma-ase- ja järjestyslain aseita koskevat vankeusuhkaiset rangaistussäännökset koottaisiin rikoslain 41 lukuun. Rangaistussäännöksiin ei esitetä asiallisia muutoksia. Ampuma-aserikokset olisivat jaetut törkeysasteeltaan kolmeen portaaseen. Ehdotuksen mukaan aserikosten siirtäminen rikoslakiin aiheuttaisi muutoksia ampuma-aselakiin, järjestyslakiin ja rikoslain määrättyihin lukuihin.

Lisäksi pakkokeinolakiin ehdotetaan otettaviksi säännökset poliisin oikeudesta tietyin edellytyksin hävittää ampuma-aselaissa tarkoitetut arvoltaan vähäiset aseen osat, kaasusumuttimet, patruunat tai erityisen vaaralliset ammukset.

Ehdotuksessa on todettu, että Yhdistyneiden kansakuntien yleiskokous on vuonna 2001 hyväksynyt kansainvälisen järjestäytyneen rikollisuuden vastaisen yleissopimuksen ampuma-aseiden, niiden osien ja komponenttien sekä ampumatarvikkeiden laittoman valmistuksen ja kaupan torjumista koskevan lisäpöytäkirjan, jäljempänä ampuma-asepöytäkirja. Suomi on allekirjoittanut lisäpöytäkirjan vuonna 2002. Ampuma-asepöytäkirja saattaa työryhmän ehdotuksen mukaan aiheuttaa vähäisiä tarkistuksia myös aserikoksia koskeviin säännöksiin. Koska on vielä epäselvää, miltä osin ampuma-asepöytäkirja tulisi edellyttämään muutoksia aserikoksia koskeviin säännöksiin, mahdollisia tarkistuksia ei esitetä tehtäviksi tässä yhteydessä. Tarkistukset on työryhmän mukaan luontevinta tehdä myöhemmin ampuma-asepöytäkirjan kansallisen implementoinnin yhteydessä.

Ehdotus aserikoksia koskevien vankeusuhkaisten rangaistussäännösten siirtämisestä rikoslakiin on rikoslain uudistamiseen liittyvän keskittämisperiaatteen mukainen ja kannatettava. Ehdotus on pääosin tekninen eikä Valtakunnansyyttäjänvirastolla ole siitä yleisesti huomautettavaa.

Ehdotus siitä, että pakkokeinolakiin lisättäisiin säännös arvoltaan vähäisten aseen osien, kaasusumuttimien, patruunoiden tai erityisen vaarallisten ammusten hävittämisestä, on kannatettava. Valtakunnansyyttäjänvirasto pitää tärkeänä, että toimivalta hävittämiseen on, kuten työryhmä ehdottaa, pidättämiseen oikeutetulla virkamiehellä. Tämä mahdollistaisi sen menettelyn, että syyttäjä voisi päätyessään seuraamusluontoiseen syyttämättä jättämiseen samalla määrätä esineen hävittämisestä.

Valtakunnansyyttäjänviraston käsityksen mukaan ampuma-asepöytäkirjan kansallisen implementoinnin yhteydessä voidaan laajemmin tarkastella aserikoksia koskevien rangaistussäännösten mahdollisia muutostarpeita.

	Apulaisvaltakunnansyyttäjä	Jorma Kalske

	Ylitarkastaja		Simo Kolehmainen

	+	Albertinkatu 25 A  PL 333	(	Puh (09) 2598 885
	00181  HELSINKI	Fax (09) 2598 8808